b'\n_START_ARTICLE_\nKurdistano istorija\n_START_SECTION_\nIslamizacijos laikotarpis\n_START_PARAGRAPH_\nVII a. nugal\xc4\x97jus Sasanid\xc5\xb3 imperija, Kurdistanas prijungtas prie Kalifato, prad\xc4\x97ta kra\xc5\xa1to islamizacija._NEWLINE_Kalifatui silpstant, nuo IX a. \xc4\x97m\xc4\x97 valdyti vietin\xc4\x97s dinastijos, nepriklausomos nuo centrin\xc4\x97s vald\xc5\xbeios. Pirmosios j\xc5\xb3 buvo arabi\xc5\xa1kos kilm\xc4\x97s ir daugiausia vald\xc4\x97 i\xc5\xa1 Mosulo, bet da\xc5\xbeniausiai kontroliuodavo did\xc5\xbei\xc4\x85j\xc4\x85 dal\xc4\xaf Kurdistano. Tai buvo Ich\xc5\xa1ididai (935-969, vald\xc4\x97 i\xc5\xa1 Egipto), Hamdanidai (905-991), Ukailidai (992-1096)_NEWLINE_Ilgainiui kra\xc5\xa1te prad\xc4\x97jo kilti vietin\xc4\x97s, kurdi\xc5\xa1kos dinastijos ir valstyb\xc4\x97s, vald\xc5\xbeiusios atskirus regionus. Ake, Andzevatsi buvo vienos pirm\xc5\xb3j\xc5\xb3. X a. region\xc4\x85 vald\xc4\x97 kurdi\xc5\xa1kos dinastijos Hasanvahidai (959-1015, vald\xc4\x97 rytin\xc4\x99 dal\xc4\xaf i\xc5\xa1 Dinavaro, kur\xc4\xaf laik\xc4\x85 buvo Bujid\xc5\xb3 vasalai), Anazidai (990-1117), Marvanidai (990-1096 vald\xc4\x97 vakar\xc5\xb3 Kurdistan\xc4\x85). Ma\xc5\xbea to, kurd\xc5\xb3 kilm\xc4\x97s dinastijos \xc4\xafsigal\xc4\x97jo ir kitose, ne kurdi\xc5\xa1kose, teritorijose: Arm\xc4\x97nijoje (\xc5\xa0adadidai), Azerbaid\xc5\xbeane (Ravadidai), Luristane (Hazaraspidai)._NEWLINE_Grei\xc4\x8diausiai per \xc5\xa1\xc4\xaf laikotarp\xc4\xaf kurdai palaipsniui kurdizavo ir islamizavo dideles teritorijas \xc4\xaf \xc5\xa1iaur\xc4\x99, t. y. did\xc5\xbeiul\xc4\x99 dal\xc4\xaf Istorin\xc4\x97s Arm\xc4\x97nijos, \xc4\xafskaitant tokius regionus kaip Auk\xc5\xa1tutin\xc4\x97 Arm\xc4\x97nija, Taronas, dal\xc4\xaf Airarato, i\xc5\xa1stumdami etninius arm\xc4\x97nus i\xc5\xa1 j\xc5\xb3 \xc5\xbeemi\xc5\xb3.\n_START_SECTION_\nTiurk\xc5\xb3 valdymo laikotarpis\n_START_PARAGRAPH_\nPo XI a. Seld\xc5\xbeiuk\xc5\xb3 vie\xc5\xa1patavimo, Mosulo atabegai Zengidai (1127-1234 m.) suvienijo vis\xc4\x85 Kurdistan\xc4\x85._NEWLINE_XII a. patys kurdai \xc4\xafk\xc5\xabr\xc4\x97 nauj\xc4\x85 galing\xc4\x85 dinastij\xc4\x85. Tai buvo Ajubidai (1171-1250), u\xc5\xbekariav\xc4\x99 mil\xc5\xbeini\xc5\xa1kas teritorijas iki pat Egipto ir Jemeno. Tai buvo did\xc5\xbeiausias kurd\xc5\xb3 ekspansijos laikotarpis._NEWLINE_Nuo XIII a. prasid\xc4\x97jo skaud\xc5\xbeiausias Kurdistano istorijoje laikotarpis, nes vald\xc4\x97 \xc4\xafvairios tiurki\xc5\xa1kos dinastijos: Ilchanidai, Tim\xc5\xabridai, Kara Kojunlu, Ak Kojunlu, o XVI-XVIII a. d\xc4\x97l regiono var\xc5\xbe\xc4\x97si Safavidai ir Osmanai. J\xc5\xb3 valdymo laikais prie\xc5\xa1 kurdus buvo vykdoma nepalanki politika. Safavid\xc5\xb3 imperijoje daugyb\xc4\x97 kurd\xc5\xb3 buvo i\xc5\xa1kelti i\xc5\xa1 Kurdistano ir apgyvendinti Chorasane._NEWLINE_Tuo metu Kurdistano periferijose formavosi nepriklausomos ar pusiau priklausomos Kurd\xc5\xb3 kunigaik\xc5\xa1tyst\xc4\x97s, kaip Soranas, Babanas, Bochtanas ir kitos.\n_START_SECTION_\nXX a.\n_START_PARAGRAPH_\nApie 1920 m. nusistov\xc4\x97jo dabartin\xc4\x97s sienos, pagal kurias istorinis Kurdistanas padalintas tarp keturi\xc5\xb3 valstybi\xc5\xb3. Visose kurdai rei\xc5\xa1k\xc4\x97 nepasitenkinim\xc4\x85, vyko mai\xc5\xa1tai ir sukilimai. Iki dabar visose \xc5\xa1alyse \xc4\xafvairios kurd\xc5\xb3 partijos ir organizacijos (ypa\xc4\x8d Kurdistano darbinink\xc5\xb3 partija) kovoja u\xc5\xbe Kurdistano suvienijim\xc4\x85.'